Skoðað verður hvort breyta þurfi aðgangsmálum í framhaldsskólum, eftir árásina í Borgarholtsskóla í vikunni. Þetta segir formaður Skólameistarafélags Íslands. Félagið ræddi árásina við menntamálaráðherra í morgun.
Lilja Alfreðsdóttir menntamálaráðherra átti í morgun fund með fulltrúum Skólameistarafélags Íslands, þar sem árásin í Borgarholtsskóla á miðvikudag var til umræðu. Ársæll Guðmundsson, skólameistari Borgarholtsskóla, var viðstaddur fundinn, en hann hefur meðal annars sagt að árásin hafi verið aðför að þeirri lýðræðislegu hefð að ganga í skóla. Kristinn Þorsteinsson, formaður Skólameistarafélagsins, segir að fundurinn hafi verið góður.
Það var farið yfir hvað gerðist, Ársæll skólameistari fór yfir það og aðstoðarskólameistarinn Ásta einnig. Á sama tíma heyrðum við í ráðherra og hún kom fram með góðar tillögur í þessum efnum, hvernig við munum fjalla um þetta áfram. Það var svona það helsta. Svo gátu menn spurt spurninga og stappað stálinu í hvern annan undir þessum erfiðu kringumstæðum.
Kom eitthvað fram á fundinum um að það standi til að herða öryggismál í framhaldsskólum?
Nei ekki þannig, heldur erum við að skoða hvað þarf að gera. Ein tillagan er að skoða svolítið aðgangsmál, hverjir komast inn í skólana, en það var ekki ákveðið á þessum fundi og og snemmt að taka slíka ákvörðun.
Viljið þið hjá Skólameistarafélaginu að öryggismálin verði skoðuð eftir þetta?
Að sjálfsögðu. Við þurfum alltaf að skoða öryggismálin. Hvort það þýði að við förum að bæta einhverri gæslu við er allt annar handleggur. En að sjálfsögðu þurfum við að fara yfir hvað er gert og hvað þarf að gera til að auka öryggi nemenda og starfsmanna í skólunum.
Skoðað verður hvort breyta þurfi aðgangsmálum í framhaldsskólum, eftir árásina í Borgarholtsskóla í vikunni. Þetta segir formaður Skólameistarafélags Íslands. Félagið ræddi árásina við menntamálaráðherra í morgun.